松下追涼
作者：沈與求
朝代：宋

paragraphs: 佳哉十八公，凜凛廊廟具。
大匠偶未收，蒼髯鬰如許。
根盤曲磵幽，勢宅層崖阻。
清風自掃門，當伏不受暑。
顧我蕭散姿，本是山中侣。
出逢畏日長，隻影無地去。
偷閑蕭寺游，清陰直修廡。
神交先浩茫，徑造不我拒。
斗酒起自行，開懷爲延佇。
寒綠浸杯盤，勁氣逼牙輔。
語已心地涼，外熱寧足禦。
公家綠骨蛇，千歲穴深土。
何當供晨餐，散我腰腳僂。
它年聽颼飀，危冠掛神虎。
此意亦大奇，勿與夏蟲語。